Document ID: 32014R1233

KOMISIJOS ĮGYVENDINIMO REGLAMENTAS (ES) Nr. 1233/2014
2014 m. lapkričio 18 d.
kuriuo iš dalies keičiamas Reglamentas (EB) Nr. 2597/2001 dėl Bendrijos tarifinių kvotų tam tikriems vynams, kurių kilmės šalis Kroatijos Respublika ir buvusioji Jugoslavijos Respublika Makedonija, atidarymo ir administravimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 184 ir 187 straipsnius,
atsižvelgdama į 2002 m. sausio 21 d. Tarybos reglamentą (EB) Nr. 153/2002 dėl tam tikros tvarkos taikant Europos Bendrijų bei jų valstybių narių ir buvusiosios Jugoslavijos Respublikos Makedonijos stabilizavimo ir asociacijos susitarimą ir taikant Europos bendrijos ir buvusiosios Jugoslavijos Respublikos Makedonijos laikinąjį susitarimą (2), ypač į jo 7 straipsnį,
kadangi:
(1)
2001 m. balandžio 9 d. Liuksemburge pasirašytas ir 2004 m. balandžio 1 d. įsigaliojo Europos Bendrijų bei jų valstybių narių ir buvusiosios Jugoslavijos Respublikos Makedonijos stabilizacijos ir asociacijos susitarimas (toliau - SAS);
(2)
2014 m. liepos 18 d. pasirašytas Europos Bendrijų bei jų valstybių narių ir buvusiosios Jugoslavijos Respublikos Makedonijos stabilizacijos ir asociacijos susitarimo protokolas, kuriuo atsižvelgiama į Kroatijos įstojimą į Europos Sąjungą (3) (toliau - Protokolas). Jį pasirašyti Europos Sąjungos ir jos valstybių narių vardu buvo leista Tarybos sprendimu 2014/665/ES (4). Kol Taryba užbaigs Protokolo patvirtinimo Europos atominės energijos bendrijos vardu procedūras, nuo 2013 m. liepos 1 d. jis taikomas laikinai;
(3)
Protokolo 5 straipsnyje ir VII priede nustatyti buvusiosios Jugoslavijos Respublikos Makedonijos kilmės vynų induose, kurių talpa didesnė nei 2 litrai, galiojančių tarifinių kvotų pakeitimai, kurie taikomi nuo 2013 m. liepos 1 d.;
(4)
remiantis Protokolo 10 straipsniu, 2013 m. naujųjų tarifinių kvotų apimtys ir galiojančių tarifinių kvotų padidinimas apskaičiuojami proporcingai Protokole nustatytoms bazinėms metinėms apimtims, atsižvelgiant į laikotarpio, praėjusio iki 2013 m. liepos 1 d., dalį;
(5)
vynų induose, kurių talpa didesnė nei 2 litrai, tarifinės kvotos padidinimas 40 500 hl nuo 2013 m. liepos 1 d. turėtų būti paskirstytas užtikrinant vienodas sąlygas veiklos vykdytojams, 2013 m. importavusiems atitinkamoms tarifų eilutėms priskiriamus buvusiosios Jugoslavijos Respublikos Makedonijos kilmės vynus;
(6)
kad būtų galima taikyti Protokole nustatytas vyno tarifines kvotas, būtina patikslinti Komisijos reglamentą (EB) Nr. 2597/2001 (5);
(7)
be to, Kroatijai įstojus į Europos Sąjungą, turėtų būti išbrauktos vynų, kurių kilmės šalis yra ši valstybė narė, tarifinių kvotų nuorodos Reglamente (EB) Nr. 2597/2001;
(8)
todėl Reglamentas (EB) Nr. 2597/2001 turėtų būti atitinkamai iš dalies pakeistas;
(9)
Protokolas taikomas nuo 2013 m. liepos 1 d., todėl šis reglamentas turėtų būti taikomas nuo tos pačios dienos ir įsigalioti jo paskelbimo dieną;
(10)
šiame reglamente numatytos priemonės atitinka Bendro žemės ūkio rinkų organizavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2597/2001 iš dalies keičiamas taip:
1.
Pavadinimas pakeičiamas taip:
„2001 m. gruodžio 28 d. Komisijos reglamentas (EB) Nr. 2597/2001, kuriuo leidžiama pradėti naudoti buvusiosios Jugoslavijos Respublikos Makedonijos kilmės vynų Sąjungos tarifines kvotas ir numatomas jų administravimas“
.
2.
1 straipsnis pakeičiamas taip:
„1 straipsnis
1. Jeigu priede išvardyti buvusiosios Jugoslavijos Respublikos Makedonijos vynai išleidžiami į laisvą apyvartą Sąjungoje, jiems taikomas atleidimas nuo muito, neviršijant tame priede nustatytų Sąjungos metinių tarifinių kvotų ir laikantis šio reglamento nuostatų.
2. Jeigu buvusioji Jugoslavijos Respublika Makedonija už atitinkamus produktus moka eksporto subsidijas, sustabdomas Sprendimu 2001/916/EB sudarytame papildomame protokole (toliau - papildomas protokolas dėl vyno) numatytas atleidimas nuo muito neviršijant tarifinių kvotų.“
3.
3 straipsnis pakeičiamas taip:
„3 straipsnis
Nepaisant papildomo protokolo dėl vyno I priedo 5 punkto a papunktyje išdėstytų sąlygų, vyno importui, neviršijančiam šio reglamento 1 straipsnio 1 dalyje nurodytų Sąjungos tarifinių kvotų, taikomos taikytino Europos Bendrijų bei jų valstybių narių ir buvusiosios Jugoslavijos Respublikos Makedonijos stabilizacijos ir asociacijos susitarimo protokolo dėl sąvokos „produktų kilmė“ apibrėžimo ir administracinio bendradarbiavimo metodų nuostatos.“
4.
5 straipsnis išbraukiamas.
5.
Priedas pakeičiamas šio reglamento priedo tekstu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2013 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. lapkričio 18 d.

Labels: 17
5
3
18
15